Broj:

Zagreb, 27. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Željka Katića, zamjenika općinskog načelnika Općine Ernestinovo**,pokrenutom Odlukom Povjerenstva broj: 711-I-470-P-163-19/20-02-11 od 7. veljače 2020.g., na 96. sjednici, održanoj 27. kolovoza 2020.g., donosi sljedeću:

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika podnesenom dana 6. srpnja 2018.g., povodom promjene i stanja imovine kako proizlazi iz podataka pribavljenih od nadležnih tijela** **i to u dijelu obrasca izvješća „*Podaci o ostalim prihodima*“ - koji nesklad je nastao propustom prijave ostalih prihoda dužnosnika (potpore za zbrinjavanje ratnih invalida i članova obitelji smrtno stradalih, zatočenih ili nestalih HBDR) i u dijelu „P*odatci o pokretninama koje se upisuju u javni registar*“ - koji nesklad je nastao propustom navođenja osobnog automobila koji je u vlasništvu člana obitelji dužnosnika, dužnosnik Željko Katić, zamjenik općinskog načelnika Općine Ernestinovo, počinio je povredu članka 27. ZSSI-a u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Željku Katiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 500,00 kn.**

Obrazloženje

Povjerenstvo je na 77. sjednici, održanoj dana 7. veljače 2020.g., pokrenulo postupak za odlučivanje o sukobu interesa protiv dužnosnika Željka Katića, zamjenika općinskog načelnika Općine Ernestinovo, zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika podnesenom 6. srpnja 2018.g. povodom promjene i stanja imovine kako proizlazi iz podataka pribavljenih od nadležnih tijela, u dijelu obrasca izvješća „Podaci o ostalim prihodima“ i „Podatci o pokretninama koje se upisuju u javni registar“.

Na Odluku o pokretanju postupka dužnosnik Željko Katić dostavio je očitovanje koje je u Povjerenstvu zaprimljeno 23. ožujka 2020.g. pod brojem 711-U-1427-P-163-19/20-03-2. Dužnosnik u očitovanju navodi kako izražava žaljenje zbog učinjenog propusta te ističe kako dužnost zamjenika općinskog načelnika obnaša kao volonter uz simboličnu mjesečnu naknadu, kao i da je pravo na invalidninu stekao prije stupanja na dužnost, a njegova supruga je predmetno vozilo također stekla prije stupanja na dužnost.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika kojeg vodi Povjerenstvo utvrđeno je kako dužnosnik Željko Katić obnaša dužnost zamjenika općinskog načelnika Općine Ernestinovo od 29. svibnja 2017.g. Stoga je i Željko Katić, povodom obnašanja dužnosti zamjenika općinskog načelnika Općine Ernestinovo, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 8. stavkom 7. ZSSI-a propisano je kako podaci o stečenoj imovini obuhvaćaju, između ostaloga, podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluke suda ili drugog tijela, povratom imovine stečene u postupku denacionalizacije, te na drugi način stečenim nekretninama od drugih osoba.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i članka 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a, Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i članka 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

U postupku redovite provjere podataka iz podnesenog izvješća o imovinskom stanju koje je dužnosnik Željko Katić podnio 6. srpnja 2018. g. povodom promjene, Povjerenstvo je utvrdilo kako je imenovani dužnosnik u dijelu izvješća koji se odnosi na podatke o ostalim prihodima, naznačio mjesečni primitak neto iznosa od 5.029,00 kuna od Hrvatskog zavoda za mirovinsko osiguranje, s osnove nesamostalnog rada.

Povjerenstvo je neposrednim uvidom u Informatički sustav Porezne uprave utvrdilo kako je dužnosnik Željko Katić, od stupanja na javnu dužnost zamjenika općinskog načelnika Općine Ernestinovo, ostvarivao i primitke od Ministarstva hrvatskih branitelja (šifra primitka za sve uplate 9 – potpore za zbrinjavanje ratnih invalida i članova obitelji smrtno stradalih, zatočenih ili nestalih HBDR, primiti osoba s invaliditetom, osim plaća i mirovina), u mjesečnom iznosu od 229,49 kuna.

Nadalje, u dijelu izvješća o imovinskom stanju dužnosnika naznačeni su podaci o sljedećim nekretninama:

* kuća s okućnicom u Laslovu, na adresi .........................................., površine 1362 m², k.o. Laslovo, ............., suvlasništvo s trećim osobama, stečeno nasljedstvom,
* njiva (oranica), na adresi oranica Željeznička stanica, površine 846 m², k.o. Laslovo, .... ........., suvlasništvo s trećim osobama, stečeno nasljedstvom.

U postupku redovite provjere podataka iz podnesenog izvješća o imovinskom stanju dužnosnika Željka Katića, Povjerenstvo je neposrednim uvidom u Zajednički informacijski sustav zemljišnih knjiga i katastra zemljišne knjige utvrdilo kako je kod Općinskog suda u Osijeku, Zemljišnoknjižnog odjela Osijek, k.o. Laslovo, u ................, pod kat. česticu ... upisana oranica Željeznička stanica, ukupne površine 1053 m², a pod kat. česticu ... upisana kuća, dvor i oranica Željeznička stanica, ukupne površine 1362 m², za koje je kao suvlasnik upisan Željko Katić.

Nadalje, u dijelu izvješća koji se odnosi na podatke o pokretninama koje su upisuju u javni registar dužnosnik Željko Katić naveo je kako ne postoje pokretnine koje su upisuju u javni registar.

U postupku redovite provjere podataka iz podnesenog izvješća o imovinskom stanju dužnosnika Željka Katića, Povjerenstvo je neposrednim uvidom u evidenciju vozila Ministarstva unutarnjih poslova utvrdilo kako je član obitelji dužnosnika vlasnik automobila, marke Ford, tip Focus, model 1.6 TDCI, god. proizvodanja 2009., datum stjecanja 05. prosinca 2013. g.

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između prijavljenih i prikupljenih podataka u pogledu propusta navođenja ukupne površine nekretnine upisane kod Općinskog suda u Osijeku, Zemljišnoknjižnog odjela Osijek, k.o. Laslovo, u ............., pod kat. Česticu ... – oranica Željeznička stanica, ukupne površine 1053 m², propusta prijave ostalih prihoda dužnosnika – potpore za zbrinjavanje ratnih invalida i članova obitelji smrtno stradalih, zatočenih ili nestalih HBDR, primiti osoba s invaliditetom, osim plaća i mirovina, u mjesečnom iznosu od 229,49 kuna, te propusta navođenja osobnog automobila koji je u vlasništvu člana obitelji dužnosnika.

Sukladno članku 26. ZSSI-a, Povjerenstvo je Zaključkom broj: 711-I-971-IK-1379-17/19-03-16 od 8. svibnja 2019.g., pozvalo dužnosnika Željka Katića da se očituje o utvrđenom neskladu, odnosno nerazmjeru, te u očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere.

Dužnosnik Željko Katić je dana 14. svibnja 2019.g. dostavio očitovanje na Zaključak, u kojem je u bitnom naveo kako od Ministarstva hrvatskih branitelja ostvaruje osobnu invalidninu u mjesečnom iznosu od 229,49 kuna, kao HRVI VIII skupine, a isto nije naveo u izvješću o imovinskom stanju dužnosnika, jer je smatrao kako se ne radi o prihodu. Dužnosnik navodi kako se prema Zakonu o porezu na dohodak primici osoba s invaliditetom, osim plaća i mirovina, ne smatraju dohotkom te da ZSSI ne daje definiciju što su to prihodi niti se spominju primitci osoba s invaliditetom, uz napomenu kako mu nije bila namjera zatajiti primanje osobne invalidnine.

U odnosu na propust navođenja ukupne površine nekretnine upisane kod Općinskog suda u Osijeku, Zemljišnoknjižnog odjela Osijek, k.o. Laslovo, u ..............., pod kat. česticu ...... – oranica Željeznička stanica, ukupne površine 1053 m², dužnosnik Željko Katić navodi kako je omaškom naznačio katastarsku česticu nekretnine umjesto njezine površine, dok u odnosu na propust navođenja osobnog automobila, marke Ford, tip Focus, model 1.6 TDCI, god. proizvodanja 2009., u vlasništvu člana obitelji dužnosnika, dužnosnik navodi kako je isti u vlasništvu bračnog druga, te da je pogrešno zaključio kako nije potrebno navoditi pokretnine u vlasništvu bračnog druga.

U odnosu na nekretninu upisanu kod Općinskog suda u Osijeku, Zemljišnoknjižnog odjela Osijek, k.o. Laslovo, u ..............., pod kat. česticu ... – oranica Željeznička stanica, ukupne površine 1053 m², Povjerenstvo je prihvatilo očitovanje dužnosnika, obzirom da predmetna nekretnina doista ima br. kat čestice ... te prihvaća obrazloženje dužnosnika da je u predmetnom slučaju omaškom unio navedeni broj umjesto površine nekretnine.

U odnosu na druga dva podatka o imovini, u dijelu obrasca izvješća „Podaci o ostalim prihodima“ i „Podatci o pokretninama koje se upisuju u javni registar“, dužnosnik nije dostavio odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, odnosno utvrđen je propust dužnosnika da navedenu imovinu ispravno prijavi, te je donesena odluka o pokretanju postupka od 7. veljače 2020.g.

Povjerenstvo napominje kako dužnosnik u očitovanju na Odluku o pokretanju postupka ne spori činjenična utvrđenja iz odluke o pokretanju postupka.

Slijedom svega gore navedenog, utvrđeno je kako je dužnosnik Željko Katić, zamjenik općinskog načelnika Općine Ernestinovo, propustio da po pisanom pozivu priloži odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika podnesenom dana 6. srpnja 2018.g. povodom promjene i stanja imovine kako proizlazi iz podataka pribavljenih od nadležnih tijela i to u dijelu obrasca izvješća „Podaci o ostalim prihodima“ - koji nesklad je nastao propustom prijave ostalih prihoda dužnosnika (potpore za zbrinjavanje ratnih invalida i članova obitelji smrtno stradalih, zatočenih ili nestalih HBDR) i u dijelu „Podatci o pokretninama koje se upisuju u javni registar“ - koji nesklad je nastao propustom navođenja osobnog automobila koji je u vlasništvu člana obitelji dužnosnika, čime je počinio povredu članka 27. ZSSI-a u vezi s člankom 8. i 9. ZSSI-a te je odlučeno kao u točki I izreke ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Kao okolnost koja ublažava težinu povrede odredbi ZSSI-a te upućuju na potrebu izricanja najniže sankcije unutar propisanog raspona, Povjerenstvo je ocijenilo okolnost da dužnosnik Željko Katić dužnost zamjenika općinskog načelnika obnaša kao volonter.

Slijedom navedenog kao primjerena sankcija utvrđuje se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 2.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Željko Katić, elektroničkom dostavom
2. Objava na internetskoj stranici Povjerenstva
3. Pismohrana